અમદાવાદઃ છેલ્લા બે દિવસમાં તસ્કરોએ શહેરમાં બેફામ બની રૂ. ૧૨ લાખની માલમતાની ચોરી કરતાં શહેરીજનોમાં ભયની લાગણી પસરી છે. સરદારનગરમાં શિવ મંદિરની બાજુમાં અાવેલા મકાનમાંથી બે લેપટોપની ચોરી થઈ હતી. અા જ વિસ્તારમાં અાવેલ વ્રજભૂમિ શોપિંગ સેન્ટરના એક ગોડાઉનમાં રૂ. ૧.૩૦ લાખના પાન-મસાલા અને સિગારેટના પેકેટની ચોરી થઈ હતી. કૃષ્ણનગરમાં અાવેલ મેગની ફિકે નામની દુકાનમાંથી રૂ. ૫૦ હજારની કિંમતના કપડાંની ચોરી થઈ હતી. અાંબાવાડીમાં શ્રેયસ ટેકરા પાસે અાવેલ એક કોલોનીના મકાનમાંથી રૂ. ત્રણ લાખની કિંમતના ઘરેણાંની ચોરી થઈ હતી. ઈસનપુરમાં મીરા ચાર રસ્તા પાસે અાવેલ ભવાની ટ્રેડિંગ નામની દુકાનનું તાળું તોડી તસ્કરો અાશરે રૂ. ૫૦ હજારની માલમતાની ચોરી ફરા થઈ ગયા હતા. સેટેલાઈટમાં દુગલ કોમ્યુનિકેશન નામની ઓફિસના તાળાં તોડી તસ્કરો મોબાઈલ ફોન અને રોકડ રકમ મળી રૂ. ૨ લાખની મતા ચોરી ગયા હતા. જ્યારે અાંબાવાડીમાં માણેકબાગ પાસે અાવેલ બે દુકાનોમાંથી મોબાઈલ ફોન સહિત રૂ. સવા ત્રણ લાખની મતાની ચોરી થઈ હતી. નારણપુરામાં એક કારમાંથી લેપટોપની તફડંચી કરવામાં અાવતા પોલીસે તપાસ હાથ ધરી છે.